Príloha č. 3
k nariadeniu vlády č. .../2006 Z. z.
Modul B: ES skúška typu
1.	Tento modul opisuje časť postupu, v ktorom notifikovaná osoba preskúša a potvrdí, že typ reprezentujúci príslušnú výrobu zodpovedá príslušným požiadavkám tohto nariadenia.
2.	Žiadosť o ES skúšku typu podáva výrobca alebo jeho splnomocnenec notifikovanej osobe podľa vlastného výberu.
Žiadosť musí obsahovať:
a)	meno a adresu výrobcu a ak žiadosť podáva splnomocnenec, aj jeho meno a adresu,
b)	písomné vyhlásenie, že žiadosť nebola podaná na žiadnej inej notifikovanej osobe,
c)	technickú dokumentáciu podľa bodu 3.
Žiadateľ predloží notifikovanej osobe reprezentatívnu vzorku za zamýšľanej výroby (ďalej len „typ“). Notifikovaná osoba si môže vyžiadať ďalšie vzorky, ak ich potrebuje na vykonanie skúšobného programu.
3.	Technická dokumentácia musí umožniť posúdenie zhody výrobku s požiadavkami tohto nariadenia. Musí obsahovať pre posúdenie v potrebnom rozsahu návrh, výrobu a činnosť výrobku a ďalej musí obsahovať nasledujúce údaje, pokiaľ je to pre posúdenie potrebné:
a)	všeobecný opis typu,
b)	koncepčné návrhy, výrobné výkresy a plány konštrukčných dielov, montážne podskupiny, obvody atď.,
c)	opisy a vysvetlivky potrebné na pochopenie uvedených výkresov a plánov ako aj spôsobu funkcie výrobku,
d)	zoznam celkom alebo čiastočne použitých noriem, uvedených v § 5 ods. 2, ako aj opis zvolených riešení na splnenie základných požiadaviek, ak nie sú použité normy podľa § 5,
e)	výsledky konštrukčných výpočtov, skúšok atď.,
f)	protokoly o skúškach.
4.	Notifikovaná osoba
4.1.	preskúma technickú dokumentáciu, preverí, či bol typ vyrobený v súlade s technickou dokumentáciou a zistí, ktoré konštrukčné diely boli navrhnuté podľa príslušných ustanovení noriem uvedených v § 5 ods. 2 a ktoré súčasti boli navrhnuté bez použitia týchto noriem,
4.2.	vykonáva príslušné skúmania a potrebné skúšky alebo ich nechá vykonať, aby sa zistilo, či riešenia zvolené výrobcom spĺňajú základné požiadavky tohto nariadenia, ak sa nepoužili normy uvedené v § 5 ods. 2,
4.3.	vykonáva príslušné skúmania a potrebné skúšky alebo ich nechá vykonať, aby zistil, či boli príslušné normy použité správne, ak sa výrobca rozhodol ich použiť,
4.4.	dohodne so žiadateľom miesto, na ktorom sa vykonajú skúmania a potrebné skúšky.
5.	Keď typ zodpovedá príslušným ustanoveniam tohto nariadenia, vystaví notifikovaná osoba žiadateľovi ES certifikát typu. Tento certifikát obsahuje meno a adresu výrobcu, závery skúšok a údaje potrebné na identifikáciu schváleného typu.
K certifikátu je priložený zoznam príslušnej časti technickej dokumentácie, ktorého kópia je uschovaná u notifikovanej osoby.
Ak notifikovaná osoba odmietne vydať výrobcovi alebo jeho splnomocnencovi ES certifikát typu, takéto odmietnutie riadne odôvodní.
Musí tiež vypracovať doložku pre odvolacie konanie.
6.	Žiadateľ informuje notifikovanú osobu, ktorej zaslal technickú dokumentáciu týkajúcu sa ES certifikátu typu, o všetkých zmenách schváleného výrobku, ktoré vyžadujú nové schválenie, ak tieto zmeny môžu vplývať na zhodu so základnými požiadavkami, alebo predpísanými podmienkami pre používanie výrobku. Toto nové schválenie sa udelí vo forme doplnku k pôvodnému ES certifikátu typu.
7.	Každá notifikovaná osoba oznámi ostatným notifikovaným osobám príslušné údaje o ES certifikáte typu a vydaných alebo odobratých doplnkoch.
8.	Ostatné notifikované osoby môžu dostať kópie ES certifikátov typu alebo ich doplnky. Ostatným notifikovaným osobám sa dajú k dispozícii aj prílohy certifikátov.
9.	Výrobca alebo jeho splnomocnenec uschováva spolu s technickou dokumentáciou kópiu ES certifikátu typu aj s doplnkami najmenej po dobu 10 rokov po vyrobení posledného výrobku. Ak výrobca ani jeho splnomocnenec nemá sídlo členskom štáte spoločenstva, povinnosť uschovávať technickú dokumentáciu prechádza na osobu zodpovednú za uvedenie výrobku na trh spoločenstva.